CELEX: 32016D0135
Language: da
Date: 2016-01-29 00:00:00
Title: Kommissionens gennemførelsesafgørelse (EU) 2016/135 af 29. januar 2016 om forlængelse af godkendelsen af flocoumafen, brodifacoum og warfarin til anvendelse i biocidholdige produkter af produkttype 14 (EØS-relevant tekst)

2.2.2016   
            
            
               DA
            
            
               Den Europæiske Unions Tidende
            
            
               L 25/65
            
         KOMMISSIONENS GENNEMFØRELSESAFGØRELSE (EU) 2016/135
   af 29. januar 2016
   om forlængelse af godkendelsen af flocoumafen, brodifacoum og warfarin til anvendelse i biocidholdige produkter af produkttype 14
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 528/2012 af 22. maj 2012 om tilgængeliggørelse på markedet og anvendelse af biocidholdige produkter (1), særlig artikel 14, stk. 5, og
   ud fra følgende betragtninger:
   
               (1)
            
            
               Aktivstofferne flocoumafen, brodifacoum og warfarin blev optaget i bilag I til Europa-Parlamentets og Rådets direktiv 98/8/EF (2) til anvendelse i biocidholdige produkter af produkttype 14 og anses i henhold til artikel 86 i forordning (EU) nr. 528/2012 som godkendt i henhold til samme forordning, under forudsætning af at de specifikationer og betingelser, der er anført i bilag I til direktivet, overholdes.
            
         
               (2)
            
            
               Flocoumafens godkendelse udløber den 30. september 2016, og den 31. januar 2017 udløber godkendelserne for brodifacoum og warfarin. Der er i henhold til artikel 13, stk. 1, i forordning (EU) nr. 528/2012 indgivet ansøgninger om fornyelse af godkendelsen af disse aktivstoffer.
            
         
               (3)
            
            
               Som følge af de risici, der er konstateret ved anvendelse af aktivstofferne flocoumafen, brodifacoum og warfarin, forudsætter en fornyelse af godkendelsen, at et eller flere alternative aktivstoffer undersøges. På grund af disse risici kan godkendelsen af aktivstofferne desuden kun fornyes, hvis det påvises, at mindst én af betingelserne i artikel 5, stk. 2, første afsnit, i forordning (EU) nr. 528/2012 er opfyldt.
            
         
               (4)
            
            
               Kommissionen har iværksat en undersøgelse af, hvilke risikobegrænsende foranstaltninger der kan træffes for antikoagulansrodenticider, med henblik på at foreslå de foranstaltninger, der er bedst egnede til at begrænse de risici, som egenskaberne ved sådanne aktivstoffer indebærer.
            
         
               (5)
            
            
               De, der ansøger om fornyelse af godkendelsen af disse aktivstoffer, bør have mulighed for at henvise til undersøgelsens konklusioner i deres ansøgninger. Endvidere bør undersøgelsens resultater tages i betragtning ved enhver afgørelse om fornyelse af en godkendelse af antikoagulansrodenticider.
            
         
               (6)
            
            
               For at gøre det lettere at gennemgå og sammenligne risici og fordele ved alle antikoagulansrodenticider og de risikobegrænsende foranstaltninger, der gælder for sådanne aktivstoffer, bør vurderingen af flocoumafen, brodifacoum og warfarin foregå sideløbende med vurderingen af de andre antikoagulansrodenticider.
            
         
               (7)
            
            
               Under disse omstændigheder, hvorpå ansøgerne ikke har nogen indflydelse, vil godkendelsen af flocoumafen, brodifacoum og warfarin formodentlig udløbe, inden der er truffet afgørelse om deres mulige fornyelse. Derfor bør den gældende godkendelse af disse aktivstoffer forlænges i tilstrækkelig lang tid til, at ansøgningerne kan behandles.
            
         
               (8)
            
            
               Uden hensyn til godkendelsens udløbsdato bør stofferne fortsat være godkendt, under forudsætning af at specifikationerne og betingelserne i bilag I til direktiv 98/8/EF overholdes.
            
         
               (9)
            
            
               Foranstaltningerne i denne afgørelse er i overensstemmelse med udtalelse fra Det Stående Udvalg for Biocidholdige Produkter —
            
         VEDTAGET DENNE AFGØRELSE:
   Artikel 1
   Udløbsdatoen for godkendelsen af flocoumafen, brodifacoum og warfarin til anvendelse i biocidholdige produkter af produkttype 14 forlænges til 30. juni 2018.
   Artikel 2
   Dette direktiv træder i kraft på tyvendedagen efter offentliggørelsen i Den Europæiske Unions Tidende.
   
      Udfærdiget i Bruxelles, den 29. januar 2016.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 167 af 27.6.2012, s. 1.
   
      (2)  Europa-Parlamentets og Rådets direktiv 98/8/EF af 16. februar 1998 om markedsføring af biocidholdige produkter (EFT L 123 af 24.4.1998, s. 1).